b"\n_START_ARTICLE_\nLord Kitchener Wants You\n_START_PARAGRAPH_\nLord Kitchener Wants You (suom. Lordi Kitchener haluaa sinut) on nimitys ensimm\xc3\xa4isen maailmansodan aikaiselle brittil\xc3\xa4iselle v\xc3\xa4rv\xc3\xa4ysjulisteelle, joka on lajinsa kuuluisimpia varsinkin siihen kohdistuneen runsaan j\xc3\xa4ljittelyn ansiosta. Julisteessa sotaministeri, lordi Herbert Kitchener osoittaa katsojaa sormellaan vaatien h\xc3\xa4nt\xc3\xa4 liittym\xc3\xa4\xc3\xa4n armeijaan. Juliste toimi innoittajana eri maissa k\xc3\xa4ytetyille vastaaville v\xc3\xa4rv\xc3\xa4ysjulisteille, kuten tunnetulle yhdysvaltalaiselle \xe2\x80\x9dI Want You\xe2\x80\x9d -julisteelle, jossa esiintyy Set\xc3\xa4 Samuli.\n_START_SECTION_\nHistoria\n_START_PARAGRAPH_\nKyseess\xc3\xa4 oli alun perin London Opinion -lehden 5. syyskuuta 1914 ilmestyneen numeron kansikuva, jonka suunnitteli kuvittaja Alfred Leete. Ensimm\xc3\xa4isen maailmansodan puhkeamisesta oli tuolloin kulunut kuukausi ja Ison-Britannian sotaministeriksi kutsuttu sotamarsalkka Herbert Kitchener nautti suurta kansansuosiota. Alkuper\xc3\xa4isess\xc3\xa4 kansikuvassa Kitchenerin kuvan alapuolella oli teksti: \xe2\x80\x9dYour Country Needs You\xe2\x80\x9d (Maasi tarvitsee sinua). Tehokkaasta kuvasta painettiin yksityisill\xc3\xa4 varoilla julisteita, joissa teksti oli vaihtunut muotoon \xe2\x80\x9dWants You\xe2\x80\x9d (Haluaa sinut). Julistetta painettiin ensimm\xc3\xa4isen maailmansodan aikana noin 10\xc2\xa0000 kappaletta, mik\xc3\xa4 oli varsin v\xc3\xa4h\xc3\xa4n siihen verrattuna, ett\xc3\xa4 valtion virallisia sotapropagandajulisteita lasketaan painetun yhteens\xc3\xa4 yli viisi miljoonaa kappaletta. Juliste ei sota-aikana ollut kovinkaan n\xc3\xa4kyv\xc3\xa4sti esill\xc3\xa4 julkisilla paikoilla. Sen maine on ilmeisesti syntynyt vasta j\xc3\xa4lkeenp\xc3\xa4in. Vastoin laajalle levinnytt\xc3\xa4 k\xc3\xa4sityst\xc3\xa4 Leeten alkuper\xc3\xa4isen kuvan \xe2\x80\x9dYour Country Needs You\xe2\x80\x9d -teksti\xc3\xa4 ei ilmeisesti k\xc3\xa4ytetty painetuissa Kitchener-julisteissa lainkaan._NEWLINE_Valtio painatti huomattavasti suuremman m\xc3\xa4\xc3\xa4r\xc3\xa4n toista lordi Kitchenerin kuvalla varustettua v\xc3\xa4rv\xc3\xa4ysjulistetta, joka sis\xc3\xa4lsi pitk\xc3\xa4n ja v\xc3\xa4hemm\xc3\xa4n iskev\xc3\xa4n lainauksen h\xc3\xa4nen puheestaan. Mielikuvituksettomamman sis\xc3\xa4lt\xc3\xb6ns\xc3\xa4 vuoksi t\xc3\xa4m\xc3\xa4 virallinen juliste on jo kauan sitten unohdettu, kun taas Leeten kuvasta on my\xc3\xb6hemmin tullut Isossa-Britanniassa yksi koko ensimm\xc3\xa4isen maailmansodan tunnetuimmista symboleista. Leeten kuvassa Kitchenerin hahmo n\xc3\xa4ytt\xc3\xa4\xc3\xa4 tuijottavan painostavasti suoraan katsojaan, kun taas virallisessa julisteessa k\xc3\xa4ytetyss\xc3\xa4 valokuvassa h\xc3\xa4nen selv\xc3\xa4sti n\xc3\xa4kyv\xc3\xa4 karsastuksensa ehk\xc3\xa4isi saman vaikutelman._NEWLINE_Julisteesta tiedet\xc3\xa4\xc3\xa4n vain kolme nykyp\xc3\xa4iviin s\xc3\xa4ilynytt\xc3\xa4 kappaletta. Yksi niist\xc3\xa4 myytiin vuonna 2014 huutokaupassa 27\xc2\xa0540 punnan enn\xc3\xa4tyshintaan.\n_START_SECTION_\nJ\xc3\xa4ljitelm\xc3\xa4t\n_START_PARAGRAPH_\nLeeten Kitchener-juliste toimi innoittajana yhdysvaltalaisen James Montgomery Flaggin suunnittelemalle julisteelle, jossa Yhdysvaltain kansallishenkil\xc3\xb6itym\xc3\xa4 Set\xc3\xa4 Samuli osoittaa samalla tavalla sormellaan katsojaa ja mukana on teksti \xe2\x80\x9dI Want You for the U.S. Army\xe2\x80\x9d (Haluan sinut Yhdysvaltain armeijaan). My\xc3\xb6s Flaggin juliste oli alkujaan lehden kansikuva, joka ilmestyi Leslie's Weeklyss\xc3\xa4 6. hein\xc3\xa4kuuta 1916. Yhdysvaltojen liitytty\xc3\xa4 maailmansotaan t\xc3\xa4t\xc3\xa4 julistetta painettiin yli nelj\xc3\xa4 miljoonaa kappaletta vuosina 1917\xe2\x80\x931918. Julistetta k\xc3\xa4ytettiin uudelleen toisen maailmansodan aikana._NEWLINE_Ven\xc3\xa4j\xc3\xa4n sis\xc3\xa4llissodassa molemmat osapuolet k\xc3\xa4yttiv\xc3\xa4t v\xc3\xa4rv\xc3\xa4ysjulisteita, jotka j\xc3\xa4ljitteliv\xc3\xa4t Leeten ja Flaggin julisteiden sis\xc3\xa4lt\xc3\xb6\xc3\xa4._NEWLINE_My\xc3\xb6s Ison-Britannian armeija on viel\xc3\xa4 nykyaikanakin k\xc3\xa4ytt\xc3\xa4nyt ajanmukaistettuja versioita alkuper\xc3\xa4isest\xc3\xa4 julisteesta, joissa Kitchener on korvattu jollain muulla hahmolla. Se on ollut my\xc3\xb6s suosittu parodioiden kohde."